**Kenen kuva ja nimi siinä on?  Keijo Rainerma saarnasi 30.10.2016 Kankaanpään kirkossa**

Kahden valtakunnan kansalaisena

Matt. 22:15 – 22

24. sunnuntai helluntaista

**Kenen kuva ja nimi siinä on?**

Verotusasiat kiinnostavat veronmaksajia eli kansaa. Verokysymys käynnistää kolmen kiistakeskustelun sarjan kenties pääsiäisviikolla vuonna 30. Tuolla viikolla Jeesus puhui paljon ja painavasti, koska kaikki evankelistat niistä kirjoittavat ja kaikesta päättäen kuulijajoukko oli suuri.

Hengellinen ja maallinen valta yhdistävät voimansa Jeesusta ja hänen seuraajiaan vastaan. Asetelma toistuu läpi vuosisatojen. Juutalaisen kansan verotaakka oli raskas: yksi neljännes tuloista meni keisarille ja toinen neljännes Herodesten paikallishallinnolle. Katkeruus synnytti verokapinoita, joista yksi ilmeisesti vuodelta 7 jKr mainitaan Apostolien teoissa ja joka oli hyvin evankeliumien ensimmäisten lukijoiden muistissa. (Apt 5:37) Kenties sekaannuksen välttämiseksi Luukas mainitsee, että jouluevankeliumin verollepano oli ensimmäinen, hyvin muistissa olevaa aikaisempi. Herodesten kannattajat ymmärrettävästi suhtautuivat myönteisesti veroon ja keisariinkin, kun taas fariseukset vihasivat kumpaistakin. Sitä paitsi vero maksettiin roomalaisella hopeadenaarilla, jossa oli vihatun keisarin kuva ja lyhennys nimestä ”Jumalallinen Tiberius Caesar Augustuksen Poika”. Sellainen oli epäjumalanpalvelusta juutalaiselle, joka tunnusti yhtä ainoaa Jumalaa, josta ei ollut lupa tehdä kuvaa. Mahtoiko raha kuitenkin löytyä jonkun fariseuksenkin kukkarosta? Luukas nimittää fariseuksia ja Herodeksen kannattajia yhdessä ”hurskasteleviksi urkkijoiksi”. (Luuk 20:20)

Kalenteri ja lompakko

Kuukausi sitten Mikkelinpäivänä keskellä oli lapsi, nyt keskellä on raha. Molemmat koskettavat elämää konkreettisesti ja määrittävät elämisen ehtoja päivittäin. Jeesus rakasti ja siunasi lapsia, mutta varoitti ahneudesta ja mammonan rakkaudesta. Joku sanoi, että ihmiselle tärkeä näkyy hänen kalenteristaan ja lompakostaan. Mihin annat aikaa ja rahaa?

Mielistelevä alkupuhuttelu ei välttämättä ole vilpitön, mutta totta se on. Jeesus puhuu aina totta, opettaa Jumalan sanan mukaisesti, on riippumaton ihmisistä eikä tee eroa ihmisten välillä. Viimeksi mainittu ei tarkoita uskon ja epäuskon, lavean kadotuksen tien ja kaidan taivaan tien ja niiden kulkijoiden eron häivyttämistä, päinvastoin. Kuinkahan kysyjät itse olisivat vastanneet kysymykseensä, mikä on oikein? Kysymykseen voidaan vastata vain, jos ehdoton moraali on olemassa, ja ehdoton moraali voi olla vain, jos Jumala on. Kysymys onkin nykyisin korvattu suhteellistavilla kysymyksillä: miltä sinusta tuntuu, mitä enemmistö kannattaa ja mikä toimii? Toisaalta kukaan ei voi elää niin kuin ehdotonta oikeaa ja väärää ei olisi, niin kuin Jumalaa ei olisi.

 Te teeskentelijät! Matteuksen leima ei juurikaan häviä Luukkaan ”hurskasteleville urkkijoille”. Vahvasti on Jeesus sanonut. Tosin taidamme löytää itsemme kummastakin kategoriasta. Jos elämästä poistettaisiin kaikki teeskentely, millaista olisi? Lyödyt elämän haavat kätketään kuoren taa ja vaihdamme rooliasua seuran mukaan. Jo nuoren elämä voi olla näytelmää siinä määrin, ettei itsekään tiedä, mikä on aitoa, mikä teeskentelyä. Kun kohdataan, oikeasti naamarit kohtaavat. Kuinka paljon tekopyhää löytyykään seurakunnasta! Ajatelkaa esimerkiksi sitä hartaiden rukousten ja kirkossa käyntien määrää, kun vakava sairaus tai muu kärsimys kohtaa ja sitä mietoa kiitosta ja vanhaan jumalattomuuteen palaamista, kun välitön vaara on ohi. Ajattelemmeko todella, ettei kaikkivaltias näe kasvojemme ja käytöksemme taakse? Tässä maailmassa voi riittää se, miltä asiat ja ihmiset näyttävät, Jumalan edessä on aina kysymys siitä, kuinka asiat ja ihmiset oikeasti ovat, kuinka maa oikeasti makaa. On suurenmoista ilosanomaa, että on yksi, joka ei vain ”huomaa” (KR 92), vaan ”tietää” (KR 38), mitä ihmisessä ja ihminen on.

Tiesitkö Nobelin rauhanpalkinnon taustat?

Kumpikin Jeesukselle tarjotuista vastausvaihtoehdoista olisi vienyt häneltä uskottavuuden opettajana ja auktoriteettina, ehkä päänkin: ei makseta miehittäjäkeisarille, olisi tuonut niskaan virkavallan toimet, maksetaan vaan –ratkaisu olisi tuonut päälle kansalliskiihkon. Ihmeellisen levollisesti Jeesus otti tämän vaikean kysymyksen. Se ei johtunut vain siitä, että hän näki kysymyksen juonen, vaan siitä, ettei Jeesus muutenkaan koskaan yllyttänyt taisteluun tai kumoukseen. Hän johti kysymyksen kaikkein tärkeimpään: kalenterin, lompakon ja ihmisen suhteeseen Jumalaan. Silloin selkenee myös, mikä on oikein ja muukin mikä on tarpeen. Kerron esimerkin.

Nobelin rauhanpalkinnon sai 7.10.2016 Kolumbian presidentti Juan Manuel Santos, vaikka kansa olikin viisi päivää aikaisemmin hylännyt äänestyksessä niukasti rauhansopimuksen. Hengellinen herätys johti ”vuosisadan suurimpaan diplomaattiseen läpimurtoon”. (Uusi Tie 42/27.10.2016) Puoli vuosisataa sissijärjestö FARC (Kolumbian vallankumoukselliset asevoimat) on taistellut hallituksen joukkoja ja USAn kasvavaa vaikutusta vastaan maaseudun köyhien puolesta. Farcia on syytetty lukuisista ihmisoikeusloukkauksista, kidnappauksista, murhista, kidutuksista, myös satoja pappeja ja kristittyjä työntekijöitä on surmattu. Ajatelkaa, 50 vuotta sisällissotaa! Ilman sissijohtajien hengellistä heräämistä Kolumbian hallituksen ja sissijärjestön välistä rauhansopimusta olisi tuskin allekirjoitettu. Taustalla on lähetystyöntekijän (Russel Martin Stendal) yli 30 vuotta jatkunut lähetystyö Farc-sissien parissa: evankeliumia julistavat radio-ohjelmat, miljoonat jaetut Uudet testamentit ja luterilaisen vainotus pastorin Richard Wurmbrandin elämästä kertovat kirjat. Usko on luonut uuden ilmapiirin. Lopullinen hengellinen läpimurto Farcin keskuudessa on tapahtunut parin viime vuoden aikana, kun järjestön johtajisto on tullut uskoon. ”He ovat ymmärtäneet täysin, että kun heistä tulee kristittyjä, he eivät voi jatkaa asein ja sissijohtajina, vaan tästä eteenpäin poliittisena puolueena ja demokraattisin keinoin.” (Uusi Tie)

Vaikka Jeesus ei yllyttänyt taisteluun ja kumoukseen ja Raamattu ohjaa esivallan kuuliaisuuteen ja alamaisuuteen, evankeliumi ja sen vastaanottaminen on aina johtanut suuriin muutoksiin ihmisen elämässä, avioliitossa, perheessä, työelämässä, yhteiskunnassa ja politiikassa.

Olet Jumalan kuva – kuulut hänelle

Roomalainen hopeadenaari keisari Tiberiuksen kuvineen sai toimia syvän teologisen kysymyksen virikkeenä. Mikä on Jeesuksen seuraajan suhde esivaltaan? Maallinen ja hengellinen kristityn elämässä. Muuten keisari Tiberiuksen (14 – 37 jKr) 15. hallitusvuosi osunee vuoteen 28 jKr, jolloin Johannes Kastaja ja ehkä Jeesuskin Luukkaan mukaan aloitti julkisen toimintansa. (Luuk 3:1, 23) Vähän samoin kuin perhe, niin rahakin näyttää maallisen ja hengellisen leikkauskohdalta. Oma hyvinvointi on taloudellinen kysymys, lähimmäisen hyvinvointi on teologinen kysymys. Reaalitalous edellyttää rahaa, mutta kuinka rahaa käytetään, edellyttää teologiaa. Vero on esivallan (pakko)keino lähimmäisen rakkauteen, omastaan antaminen on puolestaan uskon hedelmää, kiitosta Golgatasta ja muista Jumalan lahjoista. Keskustelua ei syntynyt siitä, että keisari käyttää veroja miehitysarmeijan ylläpitoon, eikä muistakaan kysymyksistä. Kristitty vastaa siitä, että hoitaa tunnontarkasti velvollisuudet esivallan alamaisena, esivalta puolestaan vastaa siitä, että toimii oikeudenmukaisesti ja Jumalan mielen mukaisesti. Saakoon hallitus veronsa ja lähimmäinen apunsa, mutta sydän kuuluu Jumalalle. Kolikossa voi olla suurmiehen kuva, mutta sinä itse olet kaikkivaltiaan Jumalan kuva. Kasteessa olet kolmiyhteisen Jumalan nimiin otettu. Mitä ajattelitkin elämälläsi tehdä, anna koko elämäsi Jeesukselle!

Mikä kuuluu keisarille ja mikä kuuluu Jumalalle? Tämä kysymys kohtaa Jeesuksen seuraajat ja miksei kaikki muutkin kaikkina aikoina lukemattomin eri muunnelmin. Esivallan alamaisuudelle asettaa rajat kuuliaisuus Jumalalle. Esivalta ei saa kieltää ja estää evankeliumin julistamista eikä pyhän Raamatun mukaan elämistä. Silloin esivalta vaatii sydäntä ja sydän kuuluu Jumalalle. Sen, mille sanomme kyllä ja mille sanomme ei, saamme Jumalalta.

Keijo Rainerma